Hans Andersen (V), 2012-01-26:
Tak for det.
I efteråret 2010 efterlyste tidligere beskæftigelsesminister Inger Støjberg nogle ideer til at forenkle beskæftigelsesindsatsen.
Det gjorde hun med kampagnen »Væk med bøvlet, Inger«, og det kom der mere end 1.700 henvendelser ud af, men der kom også en vigtig aftale ud af det, en politisk aftale fra den 4. maj 2011 om at få bugt med bureaukrati og overflødige regler, så mennesker uden job kunne hjælpes tilbage på arbejdsmarkedet hurtigt og effektivt.
De tre lovforslag L 69, L 70 og L 71, som vi skal behandle samlet i dag, er blevet til på baggrund af den aftale.
Den indeholder 44 initiativer inden for områderne samtaler og kontakt, aktive tilbud, selvstændige og samspil med virksomhederne og til sidst enklere ydelser.
Initiativerne er fastlagt på baggrund af ideer og forslag fra borgere, virksomheder, organisationer og medarbejdere i kommuner og a-kasser.
Det er sket, fordi de gennem deres daglige arbejde har en stor viden om, hvor der ligger de bedste muligheder for at forenkle og gøre hverdagen mindre bøvlet.
Hvad angår økonomien knyttet til aftalen og dermed de tre lovforslag, skal det nævnes, at udgifterne modsvares af indtægter, og til sidst at initiativerne vil aflaste kommunerne for administrative opgaver svarende til 91 mio. kr.
Det er penge, som vi har aftalt, at kommunerne kan beholde, og at de bør bruges til at styrke beskæftigelsesindsatsen.
L 69 indeholder forslag til ændringer inden for områderne samtaler og kontakt og aktive tilbud.
Det samme mere enkle system gælder også for syge- og raskmeldinger og feriemeldinger for forsikrede ledige.
Et andet eksempel fra L 69 er, at sygeopfølgning for personer på bl.a. kontanthjælp skal forenkles og integreres i lov om aktiv beskæftigelsesindsats.
Så bliver det foreslået at modernisere og forenkle cv'et på Jobnet, og som et sidste eksempel vil jeg nævne, at det skal være muligt for privat ansættelse med løntilskud inden 6 måneders ledighed.
Det vil give jobcentrene bedre mulighed for at give virksomhedsrettede tilbud til de ledige.
Lovforslagets, altså L 69, samlede økonomiske konsekvenser for det offentlige vil være merudgifter på 14,5 mio. kr. i 2013 og frem.
Så er vi kommet til lovforslag nr. L 70, og det vedrører ændringer inden for områderne enklere ydelser og selvstændige.
Her bliver det bl.a. foreslået at afskaffe kravet om, at en borger skal have haft arbejde for at blive optaget i en a-kasse.
På nuværende tidspunkt er en overflytning nemlig bl.a. betinget af krav til arbejdets varighed og tidligere tilknytning til en a-kasse.
L 70 vil samlet spare det offentlige for 8,4 mio. kr. i 2012 og 12,5 mio. kr. årligt i perioden 2013-2015.
I L 71 bliver det bl.a. foreslået at afskaffe arbejdsgivernes pligt til at sende oplysninger til kommunen om sygefraværssamtaler.
Det vil betyde, at vi årligt kommer 70.000 blanketter til livs.
De økonomiske konsekvenser af L 71 er her merudgifter på 7 mio. kr. i 2012 og 14,4 mio. kr. årligt i 2013-2015.
I Venstre er vi stolte af at have sået det frø, der har ført til en vigtig aftale om forenkling af beskæftigelsesindsatsen.
Derfor kan det jo ikke komme som nogen overraskelse, at vi støtter op om L 69, L 70 og L 71.
Samtidig mener vi, at vi kun bør se aftalen og lovforslagene som et skridt på vejen i den rigtige retning.
Vi vil fortsat arbejde på, at der på beskæftigelsesområdet vil ske en endnu større udryddelse af bureaukratisk bøvl, og i Venstre ser vi frem til flere forslag og tiltag på området.